Shahzad, Silvia, poslankyňa NR SR (2016-09-23):
Vážený pán predsedajúci, vážené pani kolegyne, vážení páni kolegovia, ja sa priznám, že vôbec som netušila, že dnes v tejto rozprave vystúpim, ale po tom, čo tu dnes ráno opäť predviedol pán premiér, som bola šokovaná. Priznám sa, pán premiér, že som bola šokovaná, keď ste vyzvali koaličných poslancov na ignorovanie svojich pracovných povinností. Či sa vám to páči, alebo nie, odvolávanie členov vlády, a teda aj vás, je v pracovnej náplni každého poslanca. A to všetkých, nielen opozičných. Keď ste už vyzvali svojich kolegov na odchod, prečo ste ich nevyzvali aj na to, aby sa dnes do prezenčnej listiny nezapísali? Preukázali by ste, že aj vy si viete niesť následky vašich konaní. Ale nie, naopak. Predpokladám, že sa dočkáme len ďalších nezmyselných zmien v rokovacom poriadku. Pán premiér, ako môžu ignorovať svoje pracovné povinnosti poslanci a zároveň poberať plat? Dajte túto legitímnu možnosť aj ostatným ľuďom, aby mohli v rámci svojej pracovnej doby vyjadriť názor rovnako a štrajkovať bez straty príjmu. Takíto ľudia sú určite učitelia. Sú platení z rovnakých verejných zdrojov. Prečo oni nemôžu slobodne vyjadriť svoj názor počas pracovnej doby? Prečo si musia zo svojich nízkych príjmov platiť v čase štrajkov odvody? Veď im predsa tiež nie je budúcnosť detí a budúcnosť Slovenska ľahostajná. Pán premiér, nakoľko ste si istý, že s vaším výrokom, ktorý ste dnes povedali, že Slovensku sa darí, súhlasia občania? Čo myslíte, koľko z 294-tisíc nezamestnaných zdieľa s vami tento názor? Koľko z milióna starobných dôchodcov zdieľa s vami tento názor? Koľko zo štvrť milióna invalidných dôchodcov zdieľa s vami tento názor? Koľko z 55-tisíc opatrovateľov zdieľa s vami tento názor? Koľko ľudí dlhodobo chorých zdieľa s vami tento názor? Pán premiér, kedy ste naposledy riešili životnú situáciu ťažko skúšaných ľudí? Čo by ste povedali chorej matke, ktorá mi dnes volala s plačom, a táto matka sa celý život stará o svojho ťažko postihnutého syna a dnes sa rozhodla, že si chce sadnúť pred Generálnu prokuratúru, pretože sa nevie dovolať spravodlivosti, čo by ste jej na to povedali? Pán premiér, uvažovali ste niekedy o tom, že by ste zriadili linku pre občanov? Myslím takú, kde vám budú môcť osobne volať. Nemyslím, že budete na nej 24 hodín, naozaj len veľmi málo, možno hodinku do týždňa. Miesto toho si okolo seba staviate múr ochrancov, ste zabarikádovaný v inštitúciách a odmietate komunikovať s každým, kto s vami nesúhlasí. Pán premiér, prečo na ministerstve práce, sociálnych vecí a rodiny máme ministra, ktorý nechráni záujmy nikoho? Nechráni záujmy ľudí odkázaných na pomoc, či už detí, zdravotne postihnutých, matiek, ale nechráni záujmy ani svojich vlastných zamestnancov, ktorí pre neho pracujú. Sám minister včera povedal, že pracujú za nízke mzdy. Ja k tomu dodávam, že títo zamestnanci majú úplne zviazané ruky, nemajú žiadne kompetencie a sú neustále pod tlakom. Kde sa môžu dovolávať spravodlivosti ľudia odkázaní na pomoc, keď to u nás takto funguje? Jedinou starosťou ministra je obhajovať tých, ktorí to vôbec nepotrebujú, a prenasledovať tých, ktorí zákony porušujú. Áno, to je v poriadku, ale nemôžu preto trpieť ľudia, ktorí tú pomoc naozaj potrebujú. Aj nezamestnanosť sa u nás rieši napríklad aj tým, že sa na úradoch práce odporúča ľuďom so zdravotným postihnutím nezaevidovať sa. Pán minister, o ministrovi Kaliňákovi hovoriť nebudem. Ten tu už bol spomínaný miliónkrát, ľudia sú naozaj, nevedia sa na políciu spoľahnúť. Pán premiér, viete o tom, že vy sám dokazujete, že máme nefunkčné zákony? Ako inak si mám vysvetliť fakt, že dnes prídete a zbabelo požiadate o slovo ešte pred otvorením rozpravy, aby nemal nikto právo na vás reagovať? A potom sa budete oháňať vy a vaši ochrancovia paragrafmi, že vám to zákon umožňuje. Kde je vaša politická kultúra? Nemali by ste ju dokazovať tým, že aj keď vám to zákon umožňuje a vy môžete mať isté privilégia, postavíte sa problémom čelom a dobrovoľne sa ich vzdáte, aby ste dali priestor svojim kritikom? Veď neustále opakujete, že ste v tom nevinne, a nevinný človek sa podľa mňa takto nespráva. Pán premiér, ako je možné, že si tu koaliční poslanci môžu odhlasovať úplne všetko? Som v tejto sále nováčik a nestačím sa čudovať, aké tu máme pravidlá. Ako si môžu odhlasovať poslanci, že tesne pred víkendom sa hlasovať nebude, resp. pred sviatkom? Ako si môžu odhlasovať poslanci, že bude prerušená rozprava, pretože je veľmi dlhá? Ako môžu poslanci rozhodovať o tom, či obed bude, alebo nebude? Áno, chápem, oni tu sedieť nemusia. Nemalo by to byť tak, že ak tu má panovať nejaká kultúra, tak ju dokážeme udržiavať aj bez zákona? Pán premiér, vy ste už dlho odtrhnutý od reality, a preto by ste mali odísť. A už len jeden odkaz pre všetkých na záver. Netešte sa veľmi, že ste možno na najlepšej ceste zbaviť sa Igora Matoviča, lebo ste sa tak rozhodli, lebo neexistuje u nás spravodlivosť. Verte, že pokiaľ nebudete konať v prospech ľudí, vždy sa nájde niekto, kto ho nahradí. Ďakujem. (Potlesk.)